2. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 29896/283 της 21 Μαρτ./2  Απρ.1964  (ΦΕΚ Β΄ 121) Περί εγγραφής και κατατάξεως εις την Ανωτάτην Σχολήν Καλών Τεχνών Σπουδαστών αλλοδαπών ισοτίμων Ανωτάτων Σχολών. Έχοντες υπ’ όψει την παρ. 5 της υπ’ αριθ. 107/ 1962 πράξεως του Υπουργικού Συμβουλίου κυρωθείσης δια του υπ’ αρθρ. 4263/1962 Ν.Δ/τος και την πρότασιν της Ανωτάτης Σχολής Καλών Τεχνών, διατυπωθείσαν κατά την συνεδρίαν αυτής της 26 Φεβρουαρίου ε.ε., αποφασίζομεν: Εις την Ανωτάτην Σχολήν Καλών Τεχνών επιτρέπεται η εγγραφή και σπουδαστών (υποτρόφων ή μη) ισοτίμων Ανωτάτων Σχολών Καλών Τεχνών της αλλοδαπής. Η εγγραφή και κατάταξις τούτων εις το προσήκον έτος ενεργείται κατόπιν αποφάσεως του Συλλόγου των καθηγητών της Σχολής είτε μετά κρίσιν των προσκομιζομένων έργων και των λοιπών τίτλων σπουδών των υποψηφίων είτε και κατόπιν διαγωνισμού επί θεμάτων οριζομένων υπό του ως άνω Συλλόγου. Αι σχετικαί αιτήσεις των υποψηφίων υποβάλλονται εις την Σχολήν κατά το μεταξύ 15-30 Σεπτεμβρίου εκάστου έτους χρονικόν διάστημα, η δε απόφασις της Σχολής γνωστοποιείται το βραδύτερον μέχρι της 15 Οκτωβρίου εκάστου έτους. 